CELEX: 52021PC0163
Language: da
Date: 2021-03-29
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse (EU) 2020/1352 om midlertidig støtte til Republikken Malta i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet

EUROPA-KOMMISSIONEN
            Bruxelles, den 29.3.2021
            COM(2021) 163 final
            2021/0086(NLE)
            Forslag til
            RÅDETS GENNEMFØRELSESAFGØRELSE 
            om ændring af gennemførelsesafgørelse (EU) 2020/1352 om midlertidig støtte til Republikken Malta i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
                  
            
            
               Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 25. september 2020 tildelte Rådet finansiel støtte til Malta med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagere og selvstændige.
            
            
               Den 10. marts 2021 fremsatte Malta en ny anmodning om finansiel støtte fra Unionen under SURE-forordningen.
            
            
               I henhold til SURE-forordningens artikel 6, stk. 2, har Kommissionen hørt de maltesiske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med de maltesiske arbejdsmarkedsforanstaltninger, der er vedtaget som reaktion på covid-19-pandemien. Navnlig vedrører den stigning i udgifter, som der anmodes om yderligere finansiel støtte til, den eksisterende foranstaltning som omhandlet i Rådets gennemførelsesafgørelse (EU) 2020/1352:
            
            
               a)et covid-19-løntillæg, der omfatter medarbejdere og selvstændige, med henblik på at afhjælpe de forstyrrelser, som pandemien forårsager. Mellem marts og juni 2020 kunne fuldtidsansatte i de sektorer, der var hårdest ramt af krisen, jf. bilag A, modtage et løntillæg på 800 EUR pr. måned (500 EUR pr. måned for deltidsansatte). I de mindre hårdt ramte sektorer, jf. bilag B, kunne fuldtidsansatte modtage 160 EUR pr. måned (100 EUR pr. måned for deltidsansatte). I juli 2020 blev listerne over sektorer i de to bilag ændret. Sektorer, der tidligere modtog støtte under ordningen, men som ikke er opført i det ajourførte bilag A eller B, modtog et løntillæg på 600 EUR for fuldtidsansatte. Ordningen med disse vilkår blev forlænget til udgangen af 2020. Fra januar 2021 afspejler størrelsen af løntillægget faldet i salget over seks måneder i perioden marts-oktober 2019 i forhold til den omsætning, der er indberettet over seks måneder i perioden marts-oktober 2020. Hvis der ikke foreligger et momsregnskab, udbetales løntillægget på basis af de kriterier, der gjaldt i 2020. Ordningen ventes at være i kraft indtil udgangen af 2021. I anden halvdel af 2021 vil støtten forblive i kraft i overensstemmelse med de parametre, der gælder for indkvarterings- og forplejningsaktiviteter. Hvad angår de øvrige støtteberettigede aktiviteter vil støtten falde til 66 % i tredje kvartal og yderligere til 33 % i årets sidste kvartal. Ordningen vil alene være tilgængelig for de virksomheder, som allerede var støtteberettigede under den oprindelige ordning. Ifølge de nye regler vil ordningen også omfatte erstatning af medarbejdere (dvs. erstatning af medarbejdere, der frivilligt har bragt deres ansættelsesforhold til ophør efter juni 2020), forudsat at antallet af medarbejdere ikke overstiger det oprindelige antal ved udgangen af maj 2020. Myndighederne har kun anmodet om støtte til den del af de offentlige udgifter, som vedrører støtte til medarbejdere, der fastholdes i beskæftigelse, og eksklusive nyligt ansatte medarbejdere. 
            
            
               Malta har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Malta i henhold til SURE-forordningen til støtte for ovennævnte foranstaltning. 
            
            
            
               •Sammenhæng med de gældende regler på samme område
            
            
               Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
            
            
               Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
            
            
               •Sammenhæng med Unionens politik på andre områder
            
            
               Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Retsgrundlaget for dette instrument er Rådets forordning (EU) 2020/672.  
            
            
               •Nærhedsprincippet (for områder, der ikke er omfattet af enekompetence) 
            
            
               Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
            
            
               Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
            
            
               •Proportionalitetsprincippet
            
            
               Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
            
            
               •Konsekvensanalyse
            
            
               På grund af forslagets hastende karakter er der ikke foretaget nogen konsekvensanalyse.
            
            
               4.VIRKNINGER FOR BUDGETTET
            
            
               Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2021/0086 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
         
         
            
               om ændring af gennemførelsesafgørelse (EU) 2020/1352 om midlertidig støtte til Republikken Malta i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 25. september 2020 tildelte Rådet som følge af Maltas anmodning af 7. august 2020 finansiel støtte til Malta i form af et lån på højst 243 632 000 EUR med en maksimal løbetid på 15 år med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagere og selvstændige. 
            
            
               (2)Lånet skulle anvendes til at finansiere de arbejdsfordelingsordninger og lignende foranstaltninger samt sundhedsrelaterede foranstaltninger, som Malta havde vedtaget, jf. Rådets gennemførelsesafgørelse (EU) 2020/1352
                  2
               . 
            
            
               (3)Covid-19-udbruddet fastlåser fortsat en væsentlig del af arbejdsstyrken i Malta. Dette fører fortsat til pludselige og kraftige stigninger i de offentlige udgifter i Malta med hensyn til den foranstaltning, der er nævnt i artikel 3, litra a), i gennemførelsesafgørelse (EU) 2020/1352. 
            
            
               (4)Covid-19-udbruddet og de ekstraordinære foranstaltninger, som Malta har gennemført i 2020 og 2021 for at dæmme op for udbruddet og de socioøkonomiske og sundhedsrelaterede konsekvenser heraf, har haft og har stadig dramatiske følger for de offentlige finanser. Ifølge Kommissionens efterårsprognose 2020 forventedes Malta at have et offentligt underskud og en offentlig gæld på henholdsvis 9,4 % og 55,2 % af bruttonationalproduktet (BNP) ved udgangen af 2020. I 2021 forventes Maltas offentlige underskud at falde til 6,3 %, mens gælden forventes at stige til 60,0 % af BNP. Ifølge Kommissionens mellemliggende vinterprognose 2021 forventes Maltas BNP at stige med 4,5 % i 2021.
            
            
               (5)Den 10. marts 2021 anmodede Malta om yderligere finansiel støtte fra Unionen for et beløb på 177 185 000 EUR med henblik på fortsat at supplere dets nationale indsats i 2020 og 2021 for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagere og selvstændige. Anmodningen vedrører navnlig den foranstaltning, der er beskrevet i betragtning 6. 
            
            
               (6)Ved Maltas lov om erhvervsvirksomhed (kapitel 463 i Maltas lovsamling)/L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta) og regeringens bekendtgørelse nr. 389 af 13. april 2020/Notifikazzjoni tal-Gvern Nru 389 tat-13 ta’ April 2020, jf. artikel 3, litra a), i gennemførelsesafgørelse (EU) 2020/1352, blev der indført et covid-19-løntillæg, der omfatter ansatte og selvstændige, med henblik på at afhjælpe de forstyrrelser, som pandemien har forårsaget. Mellem marts og juni 2020 kunne fuldtidsansatte i de sektorer, der var hårdest ramt af krisen, jf. bilag A til regeringens bekendtgørelse, modtage et løntillæg på 800 EUR pr. måned ved fuldtidsansættelse. Fuldtidsansatte i de sektorer, der i mindre grad er berørt af krisen, jf. bilag B til regeringens bekendtgørelse, kunne modtage 160 EUR pr. måned. Deltidsansatte kunne også modtage støtte for et lavere beløb. I juli 2020 blev listerne over sektorer i de to bilag ændret. Sektorer, der tidligere modtog støtte under ordningen, men som ikke er opført i det ajourførte bilag A eller B, modtog et løntillæg på 600 EUR for fuldtidsansatte. Ordningen med disse vilkår blev forlænget til udgangen af 2020. Fra januar 2021 afspejler størrelsen af løntillægget faldet i salget over seks måneder i perioden marts-oktober 2019 i forhold til den omsætning, der er indberettet over seks måneder i perioden marts-oktober 2020. Hvis der ikke foreligger et momsregnskab, udbetales løntillægget på basis af de kriterier, der gjaldt i 2020. Ordningen ventes at være i kraft indtil udgangen af 2021. I anden halvdel af 2021 vil støtten forblive i kraft i overensstemmelse med de parametre, der gælder for indkvarterings- og forplejningsaktiviteter. Hvad angår de øvrige støtteberettigede aktiviteter vil støtten falde til 66 % i tredje kvartal og yderligere til 33 % i årets sidste kvartal. Ordningen vil alene være tilgængelig for de personer, som allerede var støtteberettigede under den oprindelige ordning. I øjeblikket gennemføres ordningen i praksis ved Maltas lov om erhvervsvirksomhed, men vil blive nærmere specificeret i en kommende bekendtgørelse fra regeringen. Ifølge de nye regler vil ordningen også omfatte erstatning af medarbejdere (dvs. erstatning af medarbejdere, der frivilligt har bragt deres ansættelsesforhold til ophør efter juni 2020), forudsat at antallet af medarbejdere ikke overstiger det oprindelige antal ved udgangen af maj 2020. Myndighederne har kun anmodet om støtte til den del af de offentlige udgifter, som vedrører støtte til medarbejdere, der fastholdes i beskæftigelse, og eksklusive nyligt ansatte medarbejdere. 
            
            
               (7)Malta opfylder de i artikel 3 i forordning (EU) 2020/672 nævnte betingelser for at anmode om finansiel støtte. Malta har forelagt Kommissionen passende dokumentation for, at de faktiske og planlagte offentlige udgifter efter den 1. februar 2020 er steget med 427 961 805 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, som er direkte forbundet med en forlængelse af en eksisterende national foranstaltning, som ligner en arbejdsdelingsordning og omfatter en betydelig del af virksomhederne og arbejdsstyrken i Malta. Malta har finansieret 7 144 805 EUR af det øgede udgiftsbeløb med egne midler.
            
            
               (8)Kommissionen har hørt Malta og bekræftet, at der er sket en pludselig og kraftig stigning i de faktiske og planlagte offentlige udgifter med direkte tilknytning til en foranstaltning, der ligner en arbejdsfordelingsordning, som omhandlet i anmodningen af 10. marts 2021, jf. artikel 6 i forordning (EU) 2020/672.
            
            
               (9)Der bør derfor ydes finansiel støtte med henblik på at hjælpe Malta med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet. Kommissionen bør træffe afgørelser vedrørende løbetid, størrelse og frigivelse af rater og trancher i et tæt samarbejde med de nationale myndigheder.
            
            
               (10)Malta og Kommissionen bør tage hensyn til denne afgørelse i den låneaftale, der er omhandlet i artikel 8, stk. 2, i forordning (EU) 2020/672. 
            
            
               (11)Nærværende afgørelse bør ikke berøre udfaldet af eventuelle sager om forvridning af det indre marked, som indledes, navnlig i henhold til traktatens artikel 107 og 108. Den fritager heller ikke medlemsstaterne for i henhold til traktatens artikel 108 at underrette Kommissionen om eventuel statsstøtte.
            
            
               (12)Malta bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
            
            
               (13)Afgørelsen om at yde finansiel støtte er blevet truffet under hensyntagen til Maltas eksisterende og forventede behov samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes — 
            
            
               VEDTAGET DENNE AFGØRELSE: 
            
         
         
            
               Artikel 1
            
            
               I gennemførelsesafgørelse (EU) 2020/1352 foretages følgende ændringer: 
            
            
            
               (1)I artikel 2 foretages følgende ændringer:
            
            
               (a)stk. 1 affattes således: 
            
            
               "1. Unionen stiller et lån på højst 420 817 000 EUR til rådighed for Malta. Lånet har en maksimal gennemsnitlig løbetid på 15 år."
            
            
               (b)stk. 4 affattes således: 
            
            
               "4. Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale træder i kraft. Eventuelle efterfølgende rater frigives i overensstemmelse med vilkårene i en sådan låneaftale eller, hvor det er relevant, på betingelse af ikrafttrædelsen af et tillæg til låneaftalen eller i overensstemmelse med en ændret låneaftale mellem Malta og Kommissionen."
            
            
            
               (2)Artikel 3 affattes således: 
            
            
               "Artikel 3
            
            
               Malta kan finansiere følgende foranstaltninger:
            
            
               (a)covid-19-løntillægget, jf. Maltas lov om erhvervsvirksomhed (kapitel 463 i Maltas lovsamling)/L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta) og regeringens bekendtgørelse nr. 389 af 13. april 2020 /Notifikazzjoni tal-Gvern Nru 389 tat-13 ta’ April 2020 som forlænget og ændret i 2020 og 2021
            
            
               (b)covid-19-invaliditetsydelsen, jf. regeringens bekendtgørelse nr. 331 af 25. marts 2020/Notifikazzjoni tal-Gvern Nru 331 tal-25 ta’ Marzu 2020
            
            
               (c)covid-19-forældreydelsen, jf. regeringens bekendtgørelse nr. 330 af 25. marts 2020 /Notifikazzjoni tal-Gvern Nru 330 tal-25 ta’ Marzu 2020
            
            
               (d)covid-19-sundhedsydelsen, jf. regeringens bekendtgørelse nr. 353 af 30. marts 2020 /Notifikazzjoni tal-Gvern Nru 353 tat-30 ta’ Marzu 2020." 
            
            
            
               (3)Artikel 4 affattes således: 
            
            
               "Artikel 4
            
            
               1.Malta underretter senest den 30. marts 2021 og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt. 
            
         
         
            
               2.Hvis foranstaltningerne i artikel 3 tager udgangspunkt i planlagte offentlige udgifter og er genstand for en gennemførelsesafgørelse om ændring af gennemførelsesafgørelse (EU) 2020/1352, underretter Malta senest seks måneder efter datoen for vedtagelse af denne afgørelse og derefter hver sjette måned Kommissionen om gennemførelse af de planlagte offentlige udgifter, indtil den pågældende planlagte udgift er fuldt ud gennemført." .
            
            
            
               Artikel 2
            
            
               Denne afgørelse er rettet til Republikken Malta.
            
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.
               
               
                  
                     (2)
                  
                        Rådets gennemførelsesafgørelse (EU) 2020/1352 af 25. september 2020 om midlertidig støtte til Republikken Malta i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet (EUT L 314 af 29.9.2020, s. 42).